SKRIFTLIG FORESPØRGSEL E-0546/01

af Christa Randzio-Plath (PSE) til Kommissionen

(27. februar 2001)

Om: Arbejdsbetingelser for kvindelige blomsterarbejdere i Afrika og Latinamerika

1. I EU bliver der især importeret afskårne blomster fra Afrika og Latinamerika. Hvilke muligheder ser Den Europæiske Union for at forbedre de sundhedsmæssige, økologiske, sociale og arbejdsretlige betingelser for de kvindelige blomsterarbejdere, som arbejder i blomsterproduktionsenhederne i Afrika og Latinamerika?

2. Hvad gør Den Europæiske Union for også i disse lande at gennemføre det forbud mod pesticider, som allerede gælder i Europa, og hvorledes støtter Den Europæiske Union den internationale menneskerettighedsorganisation FIAN's Flower-Label-program?

Svar afgivet på Kommissionens vegne af Christopher Patten

(11. maj 2001)

1. I 1998 i anledning af fornyelsen af den generelle præferenceordning (GSP) foreslog Kommissionen at indføre en mekanisme, der skulle fremme respekten for de sociale og miljømæssige arbejdsbetingelser i de syd- og mellemamerikanske stater, og som bl.a. skulle omfatte denne produktionssektor. Desværre afslog Rådet at godkende Kommissionens forslag, på trods af, at det blev støttet af visse medlemsstater.

Alligevel er Kommissionen fortsat meget opmærksom på de arbejdsforhold, som afrikanske og latinamerikanske mænd og kvinder udsættes for på deres arbejdsplads, især i forbindelse med produktionen af blomster og mere generelt inden for landbrug og industri. GSP og Cotonou-aftalerne bidrager rent faktisk til en vis forbedring af arbejdsmiljøet, som det for øjeblikket dog ikke er muligt at sætte tal på.

2. Tilladelsen til anvendelse af pesticider reguleres for øjeblikket i EF af direktiv 91/414/EØF af 15. juli 1991 om markedsføring af plantebeskyttelsesmidler(1) og af Parlamentets og Rådets direktiv 98/8/EF af 16. februar 1998 om markedsføring af biocidholdige produkter(2). Endvidere indeholder Rådets direktiv 76/769/EØF af 27. juli 1976(3) og 79/117/EØF af 21. december 1978(4) bestemmelser om forbud mod eller begrænsning af markedsføring og anvendelse i Fællesskabet af visse biocidholdige produkter og plantebeskyttelsesmidler. Beslutninger, der træffes i henhold til disse direktiver, gælder dog ikke for varer, der eksporteres.

I 1989 blev der på internationalt plan vedtaget to frivillige procedurer til oplysning af importlandene (hovedsagelig udviklingslande). Det skete i medfør af de i London vedtagne retningslinjer for udveksling af oplysninger om kemikalier i forbindelse med international handel og i medfør af den internationale adfærdskodeks for fordeling og anvendelse af pesticider. Siden vedtagelsen i 1992 af Rådets forordning (EØF) nr. 2455/92 af 23. juli 1992 om udførsel og indførsel af visse farlige kemikalier(5) er disse to procedurer, kendt som forudgående meddelelse om eksport og proceduren for forudgående informeret samtykke (PIC), obligatoriske for Fællesskabets eksportører. Den første procedure omfatter 39 grupper af stoffer (tilsammen omkring 200 enkeltstoffer), medens den sidste nu finder anvendelse på 32 kemikalier, heraf 26 pesticider.

I 1998 undertegnede Fællesskabet sammen med ca. 70 tredjelande Rotterdam-konventionen, som vil gøre de to ovennævnte procedurer obligatoriske på verdensplan, efter af konventionen er trådt i kraft, hvad der sker efter den 50. ratifikation.

Yderligere oplysninger om procedurerne og listerne over de pågældende kemikalier kan findes på konventionens netsted (http://www.pic.int/) eller Kommissionens netsted (http://europa.eu.int/comm/environment/chemicals/index.htm). Inden udgangen af indeværende år agter Kommissionen at give konventionens midlertidige sekretariat meddelelse om en række andre pesticider, der for nylig er blevet underkastet restriktioner i Fællesskabet med henblik på eventuelt at blive omfattet af PIC-proceduren.

Ligeledes inden udgangen af 2001 agter Kommissionen at fremlægge et forslag til afgørelse om ratificering af Rotterdam-konventionen, tillige med et forslag til ændring af forordning (EØF) nr. 2455/92 med henblik på en tilpasning af denne retsakt til konventionens bestemmelser. Kommissionen overvejer også at indføje en bestemmelse i ændringsforslaget, der skal gå ud på at forbyde udførsel af visse kemikalier, der allerede er forbudt inden for Fællesskabet, f.eks. de, som er forbundet med de største betænkeligheder.

Sluttelig agter Kommissionen i løbet af de kommende måneder at udfærdige et forslag til afgørelse om undertegnelse af Stockholm-konventionen om persistente organiske miljøgifte, som på verdensplan skal medføre et forbud mod eller en begrænsning af fremstilling og/eller anvendelse af 12 persistente organiske miljøgifte, hvoraf 8 er pesticider, som allerede er forbudt i Fællesskabet.

For så vidt angår den støtte, som Fællesskabet eventuelt kunne yde til et mærke af den art, der lanceres af miljøorganisationen Food First Information and Action Network (FIAN), er Kommissionen for øjeblikket ved at undersøge det meget generelle og komplekse spørgsmål vedrørende de forskellige former for mærker.

(1) EFT L 230 af 19.8.1991.

(2) EFT L 123 af 29.4.1998.

(3) EFT L 262 af 27.9.1976.

(4) EFT L 33 af 8.2.1979.

(5) EFT L 251 af 29.8.1992.